|  |  |
| --- | --- |
| KISZOMBORI DÓZSA GYÖRGY ÁLTALÁNOS ISKOLA 6775 Kiszombor Óbébai u. 6. Tel.:  62/ 525-142 Fax: 62/ 525-143 OM: 029697 E- mail | **KISZOMBORI DÓZSA GYÖRGY ÁLTALÁNOS ISKOLA**  6775 Kiszombor Óbébai u. 6.  Tel.: 62/ 525-142  Fax: 62/ 525-143  OM: 029697  e- mail: kzaltisk@gmail.com |

|  |  |
| --- | --- |
|  | ***„Az iskola arra való, hogy az ember megtanuljon tanulni, hogy felébredjen tudásvágya, megismerje a jól végzett munka örömét, megízlelje az alkotás izgalmát…..”*** ***(Szent-Györgyi Albert)*** |

2007-ban végeztem Szarvason a Tessedik Sámuel Tanítóképző Főiskolán magyar műveltségi területen. 2020-ban kezdtem dolgozni a Kiszombori Dózsa György Általános Iskolában, ahol azonnal megfogott a családias légkör.

Tudom, három gyermekes családanyaként és tanítóként, hogy az iskolakezdés hatalmas lépés a kisgyermekek számára. Célom, hogy ezt a folyamatot megkönnyítsem. Fontosnak tartom, hogy a gyerekek örömmel jöjjenek az iskolába, szívesen, jó kedvvel tanuljanak, élmény legyen számukra az itt eltöltött idő, legyen szó tanulásról vagy szabadidőről. Eddigi pályám során végig kísért az optimizmus, a nyugodt, bizalomteljes környezet kialakítása, melyben minden diákomnak lehetőséget biztosítok arra, hogy önmaga lehessen és megmutathassa, miben ügyes, tehetséges. Fontos számomra a jó osztályközösség, hogy a gyerekek csapatként tudjanak együttműködni, felismerjék a fontos emberi értékeket, elfogadják és megbecsüljék egymást.

Pályafutásom eddigi évei alatt rengeteg tanítási módszert, programot megismertem és alkalmaztam, sok tapasztalatot gyűjtöttem. Jelenleg a szorobán módszereivel, a szorobán adta képességfejlesztés lehetőségeivel ismerkedem. A leendő első osztályban én fogom tanítani a matematikát. A matematika különösen fontos az életünkben, hiszen érettségiig biztosan elkísér, és a mindennapjainkban velünk van. Alapvető célom megszerettetni és megértetni a gyerekekkel a számok világát.

Nagyon fontosnak tartom, hogy a gyermek szeressen iskolába járni, egy olyan iskolába, ahova jó dolog minden reggel megérkezni. Oda, ahol nyugodt, szeretetteli légkör, izgalmas feladatok és jó barátok várják. És nem utolsó sorban oda, ahol a szülők is nyugodtak lehetnek, hiszen biztonságban tudhatják ránk bízott, legféltettebb kincsüket.

*Kedves Szülők!*

*Ahogyan a gyermekek és Önök, én is izgatottan várom az új tanévet és már előre érzem, milyen nehéz lesz majd elengednem őket.*

*Indítsuk hát első lépéseiket nagy várakozással, meleg szeretettel!*

|  |  |
| --- | --- |
|  | *Silóczki Ágnes*  *Ági néni* |